Solen bager på Djurslands bakkede landskab, men vinden tager til, og inden længe vil molboerne få et skyl fra det forestående skybrud.

Sådan kender vi sommeren herhjemme.

Uforudsigelig.

Nøjagtig, som fremtiden er det for denne uges lejrgæster på Fuglsøcentret, der ligger i Nationalpark Mols Bjerge.

I uge 28 dannede centret ramme om en sommerlejr for 32 unge uledsagede flygtningedrenge fra Børnecenter Rovvig og Børnecenter Østrup. De er flygtet fra krig og fattigdom, og i Danmark forfølger de drømmen om et liv i trygge rammer og med bedre forudsætninger. Bekymringerne er mange, men ferien er en tiltrængt pause væk fra spekulationer om opholdstilladelse og fremtiden.

Det er Dansk Folkehjælp, som har muliggjort sommerlejren, og denne sommer har organisationen sendt flere end 500 udsatte børn og unge af sted på sommerferie. I år er det særligt de uledsagede flygtningebørn, som modtager et ferieophold, så de også får ferieminder og har noget at berette, når hverdagen vender retur.

Sommerlejren består denne gang af to børnecentre for uledsagede flygtningebørn, Børnecenter Rovvig og Østrup. Her får børnene en uge med masser af aktiviteter og mulighed for at skabe relationer. Det er ture som denne, der hjælper drengene til at se fremad. Fold sammen Læs mere Læs mere

Drengene benytter sig hurtigt af muligheden for at spille cricket, som de også gjorde i deres hjemland Afghanistan. De spiller ofte i flere timer ad gangen. Fold sammen Læs mere Læs mere

16-årige Noor Ahmadzai er en af sommerlejrens deltagere.

Han er flygtet fra sit hjemland Afghanistan og har nu opholdt sig i Danmark i et år og fem måneder. Noor bor på Børnecenter Rovvig og sætter stor pris på landet mod nord. Her er fredeligt og stille, og så respekterer folk hinanden, i modsætning til hans eget hjemland, hvor folk ofte kæmper og råber, forklarer han.

Ifølge Noor er det tiltrængt at komme lidt væk fra børnecentret og se og opleve noget nyt, som kan holde tankerne på afstand for en stund:

»Når man kun er ét sted, begynder man at kede sig. Og så bliver jeg trist,« siger Noor.

Han bruger lejrturen til at slappe af i de smukke omgivelser, etablere nye venskaber og vedligeholde sine eksisterende, ligesom han benytter lejrens mange tilbud. Drengene spiller blandt andet cricket, lærer at cykle på mountainbikes og svømmer i havet.

»Jeg er så glad for sommerlejren. Det er godt for hjernen,« siger Noor begejstret.

Når turen er omme, vil drengene tage tilbage til deres centre. Derefter vil tiden vise, om den næste tur bliver endnu en lejrtur, eller om det bliver til et andet land. Fold sammen Læs mere Læs mere

Drengene får undersøgt deres knoglestruktur, når deres alder skal fastslås. Benny vil vove at påstå, at han har set 16-årige blive vurderet til at være 19 år og omvendt. Fold sammen Læs mere Læs mere

Netværksmedarbejder Benny Andersen var med til at starte Børnecenter Rovvig 1. marts 2016. Lige fra begyndelsen er centret taget på ture, men før i tiden foregik det i shelters. Denne gang var der råd til at tage på »hotel«, som flygtningedrengene kalder det.

Ifølge Benny Andersen sikrer sommerlejren teenagerne en oplevelse, som de kan tale om og mindes i lang tid. Eksempelvis er sidste års sommerlejr stadig et hyppigt samtaleemne blandt flygtningedrengene.

»Når de først kommer til asylcentret, er de meget frustrerede og utrygge. Når de så finder ud af, at der ikke er nogen, som kommer og tager dem, begynder de at slappe af og trives,« forklarer Benny Andersen.

Størstedelen af flygtningedrengene fra Børnecenter Rovvig er i det, man kalder fase tre. Det betyder, at de har fået afslag på ophold to gange, og sker det også en tredje gang, skal de sendes hjem. Derfor er der flere, som i frustration over fase tres uvished, beslutter at stikke af til et andet land og forsøge at få ophold der i stedet.

En frustration, som indimellem viser sig i småskænderier:

»Det er deres frustrationer som kan skabe stridigheder, men det går aldrig udover os personale. Det er simpelthen indbyrdes. Men selvom det måske er dårligt wifi, som er diskussionens omdrejningspunkt, så bunder det i frustrationer over deres situation,« siger Benny Andersen.

Noor er 16 år og flygtet fra Afghanistan. Han elsker Danmark, men har fået afslag om opholdstilladelse to gange og er bange for også at få det tredje. »Love is easy, but I am busy« er en sætning, som de afghanske drenge nævner med en form for stolthed i stemmen. Fold sammen Læs mere Læs mere

Drengene i centrene er mellem 13-17 år. En ny regel er trådt i kraft, som betyder, at de ikke længere kan blive på samme center, når de fylder 18 år. Der er centre for børn og for voksne. Fold sammen Læs mere Læs mere

Noor har på nuværende tidspunkt fået afslag på ophold i Danmark to gange, og derfor ved han endnu ikke, hvad fremtiden bringer. Hans største ønske er et liv i fred og ro, og det er netop, hvad han finder i Danmark.

»Jeg vil gerne være i Danmark resten af mit liv. Men jeg tror ikke, at I vil acceptere mig. Jeg håber,« siger Noor.

Ugens sommerlejr består af 32 unge, 8 pædagoger og 7 frivillige. Teenagerne får lov til at bevæge sig omkring uden opsyn fra de voksne. Det har de gjort sig fortjent til ved at overholde aftaler og sengetider. Fold sammen Læs mere Læs mere

Drengene har mulighed for at deltage i alle aktiviteterne, som pædagogerne arrangerer. Men ofte har de også brug for at finde på deres egne aktiviteter, hvor de ikke nødvendigvis er under opsyn. Fold sammen Læs mere Læs mere

På turen er ingen af flygtningedrengene tvunget til at deltage i de mange aktiviteter eller benytte sig af Fuglsøcentrets faciliteter. Det eneste krav er, at de opfører sig ordentligt. Mens kammeraterne spiller fodbold i hallen, og en flok springer i havet fra badebroen, har Noor sat sig på en bakke. Tonerne fra en storladen ballade lyder fra hans tablet, mens han ryger en cigaret:

»Love is easy, but I am busy,« siger han og puster røgen udover horisonten.